Sal-iskadenza tat-traspożizzjoni, 12-il Stat Membru biss kienu nnotifikaw lill-Kummissjoni li kienu lestew it-traspożizzjoni tad-Direttiva. Il-Kummissjoni, għalhekk, fetħet proċedimenti ta’ ksur għal nuqqas ta’ komunikazzjoni tal-miżuri ta’ traspożizzjoni fil-liġi nazzjonali kontra l-oħrajn: BE, BG, IE, EL, ES, IT, CY, LT, HU, MT, NL, PT, RO, SI u UK. Dawn il-proċedimenti ta’ ksur kollha ingħalqu sat-8 ta’ Diċembru 2016. L-adozzjoni u n-notifika tard tal-miżuri tat-traspożizzjoni fil-liġi nazzjonali wasslu għal dewmien fl-analiżi tal-Kummissjoni u fil-pubblikazzjoni tar-rapporti ta’ traspożizzjoni.

Skont l-Artikolu 4(3), l-Istati Membri għandhom jissanzjonaw l-imġiba li ġġiegħel jew tisforza lil tfal biex jipparteċipaw fi prestazzjonijiet pornografiċi, jew li thedded lil tfal għal tali finijiet. AT, BG, CY, DE, EL, ES, IE, IT, LT, MT, NL, SI, SK u UK (Ġibiltà) għandhom fis-seħħ leġiżlazzjoni li tittrasponi din id-dispożizzjoni tad-Direttiva. L-Istati Membri jużaw kliem differenti sabiex juru “ġegħil, forza u theddid”. Pereżempju BG, DE, HR, HU, IT, PL u SI jirreferu għal “forza u theddid”, BG għal “forza, theddid ta’ dannu serju”, EL għal “ġegħil jew vjolenza jew theddid” u ES għal “użu ta’ vjolenza jew intimidazzjoni”.

Fir-rigward ta’ imġiba li b’ġegħil, forza jew theddid iddaħħal tfal f’attivitajiet sesswali ma’ parti terza (l-Artikolu 3(6)), CY, DE, FR, LU, MT, NL u PT jirreferu espliċitament fil-leġiżlazzjoni tagħhom għat-twettiq tar-reat ma’ terza persuna, filwaqt li AT, BG, CZ, ES, HU, IE, IT, LT, RO, SE u SI ikopru dan b’mod impliċitu jew permezz tad-dispożizzjoni dwar stupru, attakk sesswali jew abbuż sesswali permezz ta’ ġegħil, forza jew theddida.

Min-naħa l-oħra, il-maġġorparti tal-Istati Membri adottaw leġiżlazzjoni li tippenalizza l-involviment f’attivitajiet sesswali mat-tfal fejn isir użu minn ġegħil, forza jew theddid, bil-livell ta’ pieni mitluba mid-Direttiva (l-Artikolu 3(5)(iii)). Filwaqt li CY, DE, LU u MT isemmu “ġegħil, forza u theddid”, Stati Membri oħrajn jirreferu għal “vjolenza u theddid” (CZ, EL, FI, FR, LT, LU, LV, NL, PT, SE u SK), “forza u theddid” (BE, BG, DE, HR, HU, IT, PL u SI), “vjolenza u intimidazzjoni”(ES), “kontra r-rieda ta’ tfal” (EE), “ġegħil bl-użu tal-forza” (AT) u terminoloġija oħra.

CY, CZ, DE, EE, FR, IE, IT, LT, LV, MT, PL, SI u SK jinkludu reati li jippenalizzaw il-parteċipazzjoni fi kwalunkwe att sesswali ma’ tfal taħt l-età b’mod li jixbah dak tal-Artikolu 3(4). AT, BE, BG, ES, HR, LU RO, PT u SE jagħmlu differenza bejn atti sesswali li jinvolvu penetrazzjoni u dawk li ma jinvolvu ebda penetrazzjoni.

Fir-rigward tal-prostituzzjoni ta’ tfal, CY u SK inkludew definizzjoni espliċita fil-leġiżlazzjoni ta’ traspożizzjoni tagħhom li tinkludi l-elementi kollha tal-Artikolu 2(d). Min-naħa l-oħra, f’AT, BG, CZ, DE, EL, LT, LU, SE, SI u UK it-traspożizzjoni tirriżulta mill-każistika u minn sorsi oħrajn b’rabta mar-reati ta’ prostituzzjoni ta’ tfal (l-Artikoli 4(5) sa 4(7)), filwaqt li fil-każ ta’ BE, EE, ES, FI, FR, HR, IT, MT, NL, PL, PT u RO tirriżulta biss mir-reati ta’ prostituzzjoni ta’ tfal.

L-eta’ ta’ kunsens sesswali tvarja fl-Istati Membri: 14-il sena (AT, BG, DE, EE, HU u PT), 15-il sena (CZ, FR, HR, PL, SE, SI u SK), 16-il sena (BE, ES, LT, LU, LV, NL u UK), 17-il sena (CY u IE) u 18-il sena (MT). FI, IT u RO għandhom etajiet differenti ta’ kunsens sesswali skont in-natura tar-reat. F’EL, l-età ta’ kunsens hija differenti għal attivitajiet omosesswali bejn l-irġiel (17-il sena), u għal attivitajiet etersoesswali konsenswali u attivitajiet omosesswali bejn in-nisa (15-il sena).

L-Artikoli 5(7) u 5(8) huma dispożizzjonijiet fakultattivi li jikkonċernaw l-applikabbiltà tal-Artikolu 5 f’sitwazzjonijiet speċifiċi. L-Istati Membri minbarra AT, DE, ES, SE u UK (l-Artikolu 5(7)) u AT u DE (l-Artikolu 5(8)) ddeċiedew li ma japplikawhomx.

L-Artikolu 4(6) jippenalizza imġiba li ġġiegħel jew tisforza lil tfal fil-prostituzzjoni tat-tfal, jew li thedded lil tfal għal dawn il-finijiet. AT, BG, CY, CZ, DE, EE, EL, ES, FR, HR, IT, LT, LU, MT, NL, PT, RO, SI, SK u UK (l-Iskozja) għandhom fis-seħħ leġiżlazzjoni li tittrasponi din id-dispożizzjoni tad-Direttiva. L-informazzjoni minn Stati Membri oħra ma kinitx konklussiva.

Skont l-Artikolu 4(5), l-Istati Membri għandhom jippenalizzaw imġiba li twassal jew tirrekluta lil tfal biex jipparteċipaw fil-prostituzzjoni tat-tfal, jew li tagħmel qligħ minn tfal għal dawn il-finijiet jew li tisfruttahom b’xi mod ieħor. BE, BG, CY, CZ, DE, EL, ES, FR, HR, IT, LT, LU, MT, NL, PT, RO, SE, SI, SK u UK għandhom fis-seħħ leġiżlazzjoni li tittrasponi din id-dispożizzjoni tad-Direttiva. L-informazzjoni minn Stati Membri oħra ma kinitx konklussiva.

L-Artikolu 4(4) jippenalizza attendenza konxja ta’ prestazzjonijiet pornografiċi li jinvolvu l-parteċipazzjoni tat-tfal. AT, BG, CY, DE, ES, FI, IE, IT, LT, MT, RO, SI, SK u UK (Ġibiltà) għandhom fis-seħħ leġiżlazzjoni li tittrasponi din id-dispożizzjoni tad-Direttiva. L-informazzjoni minn Stati Membri oħra ma kinitx konklussiva.

L-Artikolu 9(f) jipprevedi ċirkostanza aggravanti meta t-trasgressur ikun deliberatament jew b’nuqqas ta’ ħsieb ipperikola l-ħajja tat-tfal. Il-maġġorparti tal-Istati Membri għandhom fis-seħħ leġiżlazzjoni li tittrasponi din id-dispożizzjoni. Għal BE, CZ, ES, FI, FR, IE, IT, LV, SK u UK l-informazzjoni ma kinitx konklussiva.

Skont l-Artikolu 9(e), jekk it-trasgressur ikun diġà kkundannat b’reati tal-istess natura, dan il-fatt għandu jikkostitwixxi ċirkostanza aggravanti. AT, BE, CZ, HR, IT, LV, PT u SK jipprevedu ċirkostanza aggravanti ġenerali, irrispettivament minn jekk ir-reat sussegwenti jkunx ta’ natura simili jew le. Min-naħa l-oħra, huwa meħtieġ il-kummissjoni ta’ reat tal-istess natura f’BG, CY, EE, ES, FI, HU, MT, u PL Hija prevista kunsiderazzjoni separata għaż-żewġ għażliet (reati simili u reati mhux relatati) fi FR u LT.

Taħt l-Artikolu 9(c), jekk ir-reat twettaq minn diversi persuni li kienu qed jaġixxu flimkien, din setgħet tiġi kkunsidrata bħala ċirkostanza aggravanti. Filwaqt li CY, HR u IT rreferew espliċitament għal “diversi persuni” li jaġixxu flimkien, Stati Membri oħra jużaw terminoloġija differenti. Pereżempju, BE isemmi “persuna waħda jew aktar”, BG, EL, MT, NL u PT, “żewġ persuni jew aktar”, DE u SE “aktar minn persuna waħda”.

L-Artikolu 9(b) jirreferi għal reati mwettqa minn membru tal-familja tat-tfal, persuna li tkun tgħix mat-tfal jew persuna li tkun abbużat mill-pożizzjoni rikonoxxuta ta’ fiduċja jew awtorità tagħha; Il-maġġorparti tal-Istati Membri għandhom fis-seħħ leġiżlazzjoni li tittrasponi din id-dispożizzjoni. Għal AT, BE, BG, DE, ES, IE, LT, LU, PL, RO, SI u UK (l-Ingilterra/Wales, l-Iskozja u Ġibiltà) l-informazzjoni ma kinitx konklussiva.

Fir-rigward tal-Artikolu 16(1), il-leġiżlazzjoni f’HR, MT, PT, SI u UK (l-Ingilterra/Wales, l-Irlanda ta’ Fuq u Ġibilta) tistabbilixxi obbligu ġenerali li jiġu rrapportati r-reati. Madankollu, il-leġiżlazzjoni tal-maġġorparti tal-Istati Membri tinkludi dispożizzjoni speċifika dwar ir-rapportar ta’ reati sabiex tipproteġi lit-tfal (AT, BG, CY, CZ, DE, EE, EL, ES, FI, HU, IT, LT, LV, NL, RO u SE B’mod addizzjonali, BG, CY, CZ, DE, EL, FI, HU, IT, LV, RO, SE, u SK jipprevedu obbligu speċifiku għal ċerti professjonijiet (bħal għalliema, tobba, psikologi, infermiera) biex jinnotifikaw lill-awtoritajiet kompetenti.

L-Artikolu 15(2) jeħtieġ li l-Istati Membri jagħmluha possibbli li jipproċedu kontra reati għal żmien suffiċjenti wara li l-vittma tkun laħqet l-età maġġuri. AT, BE, CY, EE, EL, ES, HR, HU, IE, LV, MT, PL, RO, SE, SI u UK għandhom leġiżlazzjoni fis-seħħ li tittrasponi din id-dispożizzjoni. F’BG, CZ, DE, FI, IT, LT, NL u SK, l-istatut tal-limitazzjonijiet għal xi reati jibda mid-data meta twettaq ir-reat. Dan ifisser li t-tfal vittmi, partikolarment dawk abbużati f’età żgħira ħafna, jista’ ma jkollhomx biżżejjed żmien wara li jkunu laħqu l-età maġġuri biex jiksbu l-prosekuzzjoni.

Skont l-Artikolu 15(1), l-Istati Membri għandhom jieħdu l-miżuri meħtieġa biex jiżguraw li l-investigazzjonijiet jew il-prosekuzzjoni tar-reati msemmijin fl-Artikoli 3 sa 7 ma jkunux jiddependu minn rapport jew akkuża mill-vittma jew mir-rappreżentant tagħha, u li l-proċedimenti kriminali jistgħu jitkomplew anke jekk dik il-persuna tkun irtirat id-dikjarazzjonijiet tagħha. Billi l-liġijiet nazzjonali ta’ CY, NL, PL u PT isegwu espliċitament il-prinċipju tal-Artikolu 15(1), AT, BE, BG, CZ, DE, EE, EL, ES, FI, FR, HR, HU, IT, LT, LU, LV, MT, RO, SE, SI u SK ittrasponew din id-dispożizzjoni permezz ta’ regoli ġenerali ta’ liġi kriminali li jirregolaw il-ftuħ tal-investigazzjonijiet jew il-prosekuzzjonijiet. F’UK (l-Ingilterra/Wales, l-Irlanda ta’ Fuq u l-Iskozja), il-prosekuturi jistgħu jibdew jew ikomplu l-proċedimenti kriminali jekk isibu li hemm evidenza biżżejjed li tipprovdi prospett realistiku tal-kundanna u li l-prosekuzzjoni hija fl-interess pubbliku. IE applikat l-istess prinċipju ta’ interess pubbliku.

Xi Stati Membri (AT, BE, BG, EL, FI, HR, HU, IT, LU, PL u SI) ittrasponew l-Artikolu 16(2) permezz ta’ dispożizzjoni ġenerali li tobbliga jew tinkoraġġixxi r-rapportar ta’ reati u/jew l-għajnuna lil persuni fil-bżonn. Stati Membri oħrajn (BG, CY, CZ, EE, ES, FR, HR, LT, LV, NL, PT, RO, SE u SK) ittrasponewh permezz ta’ dispożizzjoni legali aktar speċifika sabiex ikun obbligatorju li jiġu rapportati r-reati kontra t-tfal. UK (l-Ingilterra/Wales, l-Irlanda ta' Fuq u l-Iskozja) jużaw miżuri nonleġiżlattivi.

In-nies huma inkoraġġuti jirrapportaw l-abbuż prinċipalment permezz ta’ helplines/hotlines bħal Child Focus (numru tat-telefown 116000) f’BE jew Linja għat-Tfal (116111) f’LT.

2.1.15.Ġurisdizzjoni u koordinazzjoni tal-prosekuzzjoni (l-Artikolu 17)

L-Artikolu 17 jistabbilixxi regoli dwar l-istabbiliment ta’ ġurisdizzjoni minn Stati Membri dwar ir-reati elenkati fid-Direttiva.

L-Artikolu 17(1) ikopri ġurisdizzjoni fejn ir-reat ikun twettaq totalment jew parzjalment fit-territorju ta’ Stat Membru jew it-trasgressur ikun wieħed miċ-ċittadini tiegħu. Il-maġġorparti tal-Istati Membri għandhom fis-seħħ leġiżlazzjoni li tittrasponi din id-dispożizzjoni. Għal CY, IE, LV, NL, SI, PT u UK (Ġibiltà) l-informazzjoni ma kinitx konklussiva.

Skont l-Artikolu 17(2), Stat Membru għandu l-għażla li jistabbilixxi ġurisdizzjoni ulterjuri fuq reat li jkun twettaq barra mit-territorju tiegħu. Pereżempju, jekk ir-reat jitwettaq kontra wieħed min-nazzjonali tiegħu jew kontra persuna li għanda r-residenza abitwali fit-territorju tiegħu (17(2)(a)), ir-reat jitwettaq għall-benefiċċju ta’ persuna ġuridika stabbilita fit-territorju tiegħu (17(2)(b)), jew it-trasgressur ikollu r-residenza abitwali fit-territorju tiegħu (17(2)(c)). Il-maġġorparti tal-Istati Membri ddeċidew li japplikaw l-għażliet previsti skont l-Artikolu 17(2)(a) (AT, BE, BG, CZ, EE, EL, ES, FI, FR, HR, HU, IT, MT, NL, PL, PT, RO, SI u SK) u 17(2)(c) (AT, BE, ES, FI, FR, HR, IE, LT, LU, LV, MT, NL, PT, RO, SE u SK), filwaqt li ammont inqas minnhom iddeċidew li japplikaw l-għażliet skont l-Artikolu17(2)(b) (CY, CZ, ES, HR, IT, LV, MT, PL, PT, RO u SI).

L-Artikolu 17(3) jobbliga lill-Istati Membri jiżguraw li l-ġurisdizzjoni tagħhom tinkludi sitwazzjonijiet fejn reat jitwettaq permezz tat-teknoloġija tal-informazzjoni u l-komunikazzjoni aċċessata mit-territorju tagħhom, kemm jekk din tinsab fuq it-territorju tagħhom, kif ukoll jekk le. Filwaqt li CY, EL, MT u PT għandhom dispożizzjoni speċifika li ssegwi l-kliem tad-Direttiva u tirreferi direttament għal reati mwettqa permezz tat-teknoloġija tal-informazzjoni u tal-komunikazzjoni, AT, BE, BG, DE, EE, ES, FI, FR, HR, HU, IE, IT, LT, RO, SI, SK u UK jużaw dispożizzjoni ġenerali li tistabbilixxi ġurisdizzjoni fuq reati mwettqa fuq it-territorju tagħhom.

L-Artikolu 17(4) jipprojbixxi l-istabbiliment ta’ rekwiżit ta’ kriminalità doppja għall-prosekuzzjoni ta’ reati mwettqa barra mit-territorju tal-Istat Membru kkonċernat, meta t-trasgressur huwa wieħed min-nazzjonali tiegħu. BG, CZ, HU, IT, LV, MT, SK u UK (l-Ingilterra/Wales u l-Irlanda ta’ Fuq) ma jipprevdux ir-rekwiżit ta’ kriminalità doppja meta jistabbilixxu l-ġurisdizzjoni tagħhom fuq reat. Minkejja li għandhom il-klawsola tal-kriminalità doppja, AT, BE, DE, EE, EL, ES, FI, FR, HR, LT, LU, NL u SE jipprevedu eċċezzjonijiet speċifiċi għal reati msemmija fl-Artikolu 17(4).

Skont l-Artikolu 17(5), l-Istati Membri għandhom jiżguraw li l-ġurisdizzjoni tagħhom ma tkunx subordinata għall-kundizzjoni li l-prosekuzzjoni tista’ tinbeda biss wara rapport li jkun sar mill-vittma fil-post fejn ikun sar ir-reat, jew wara denunzja mill-Istat tal-post fejn ikun sar ir-reat. Il-maġġorparti tal-Istati Membri għandhom fis-seħħ leġiżlazzjoni li tittrasponi din id-dispożizzjoni. Għal LU u SI, l-informazzjoni pprovduta ma kinitx konklussiva.

2.2.Assistenza u appoġġ għall-vittmi (l-Artikolu 18 sa 20)

2.2.1.Dispożizzjonijiet ġenerali dwar assistenza, appoġġ u miżuri ta’ protezzjoni għal tfal vittmi (l-Artikolu 18)

L-Artikolu 18 jistabbilixxi dispożizzjonijiet ġenerali dwar assistenza, appoġġ u miżuri ta’ protezzjoni għal tfal vittmi:

Skont l-Artikolu 18(1), it-tfal vittmi għandhom jingħataw assistenza, appoġġ u protezzjoni waqt li jkun ikkunsidrat l-aħjar interessi tat-tfal. Il-maġġorparti tal-Istati Membri għandhom fis-seħħ leġiżlazzjoni li tittrasponi din id-dispożizzjoni. L-informazzjoni pprovduta minn BE, DE, LV u SI ma kinitx konklussiva.

L-Artikolu 18(2) jobbliga li l-Istati Membri jieħdu l-miżuri meħtieġa biex jiżguraw li t-tfal li jkunu vittmi jingħataw assistenza u appoġġ hekk kif l-awtoritajiet kompetenti jkollhom bażi raġonevoli li tindika li t-tfal setgħu kienu vittma. Madwar nofs l-Istati Membri għandhom fis-seħħ miżuri li jittrasponu din id-dispożizzjoni. Għal AT, BE, BG, DE, EL, ES, FR, IT, LU, NL, PL, SI u UK (l-Ingilterra/Wales, l-Irlanda ta' Fuq u l-Iskozja) l-informazzjoni ma kinitx konklussiva.

Meta l-età tal-persuna ma tkunx ċerta u jkun hemm raġunijiet biex wieħed jemmen li huwa/hija tifel jew tifla, l-Artikolu 18(3) jobbliga li l-Istati Membri jiżguraw li l-persuna hi preżunta li hija tifel jew tifla sabiex huwa/hija jirċievi/tirċievi aċċess immedjat għall-assistenza, l-appoġġ u l-protezzjoni. Waqt li l-kliem tal-leġiżlazzjoni f’BG, CY, EL u LT li jittrasponi din id-dispożizzjoni huwa simili ħafna għad-Direttiva, il-leġiżlazzjoni f’ EE, ES, HR, LV, MT, PT, RO u UK (l-Ingilterra/Wales u Ġibiltà) fiha preżunzjoni ġenerali ta’ minoranza favur il-vittma sakemm jiġi pprovat il-kuntrarju. Għal AT, BE, CZ, DE, FI, FR, HU, IE, IT, LU, PL, SE, SI, SK u UK (l-Iskozja) l-informazzjoni ma kinitx konklussiva.

2.2.2.Assistenza u appoġġ għall-vittmi (l-Artikolu 19)

L-Artikolu 19 jistabbilixxi dispożizzjonijiet ġenerali dwar miżuri ta’ assistenza, appoġġ u protezzjoni għat-tfal vittmi u l-familji tagħhom.

Skont l-Artikolu 19(1), l-Istati Membri għandhom jiżguraw li l-assistenza u l-appoġġ jiġu pprovduti lill-vittmi qabel, matul u għal perjodu ta’ żmien adatt wara l-konklużjoni ta’ proċedimenti kriminali, filwaqt li b’mod partikolari jiżguraw il-protezzjoni tat-tfal li jirrapportaw każijiet ta’ abbuż li qed iseħħu fl-ambjent familjari tagħhom. Il-maġġorparti tal-Istati Membri għandhom fis-seħħ leġiżlazzjoni li tittrasponi din id-dispożizzjoni. L-informazzjoni pprovduta minn DE, HU, IE, IT, LV, PL, RO, SI u SK ma kinitx konklussiva.

L-Artikolu 19(2) jobbliga lill-Istati Membri jiżguraw li l-għajnuna u l-appoġġ lill-vittma ma jingħatawx bil-kundizzjoni li l-vittma minorenni turi rieda li tikkoopera fl-investigazzjoni kriminali, fil-proċeduri jew fil-proċess. Billi l-leġiżlazzjoni f’CY, EL, MT u UK (l-Ingilterra/Wales u Ġibiltà) tuża kliem simili ħafna tad-Direttiva, il-maġġorparti tal-Istati Membri (AT, BE, BG, CZ, EE, ES, FI, FR, HR, HU, IE, IT, LT, LU, LV, NL, PL, PT, RO, SE, SK u UK (l-Irlanda ta’ Fuq u l-Iskozja)) użaw dispożizzjonijiet differenti dwar l-assistenza u l-appoġġ. L-informazzjoni pprovduta minn DE u SI ma kinitx konklussiva.

Skont l-Artikolu 19(3), l-Istati Membri għandhom jiżguraw li l-assistenza u l-appoġġ għat-tfal vittmi huma pprovduti wara valutazzjoni individwali taċ-ċirkostanzi speċjali ta’ kull vittma, u jitqiesu l-fehmiet, il-ħtiġijiet u l-interessi tat-tfal. Il-maġġorparti tal-Istati Membri introduċew miżuri li jittrasponu din id-dispożizzjoni. L-informazzjoni pprovduta minn DE, EL, IT, LT, LU, LV, NL, PL, SI u UK (l-Iskozja) ma kinitx konklussiva.